Lars Løkke Rasmussen (V), 2002-02-22:
Nu diskuterer vi jo en generel lov, så jeg ved sådan set ikke, hvad det er for nogle spørgsmål, der bliver stillet om, hvem der har svigtet hvad og hvorfor og hvordan.
Ja, ja, jeg prøver bare at bringe lidt seriøsitet ind i det.
Det er i forhold til den her diskussion ikke så vigtigt, om jeg kan stå her og give svar på, hvem der har svigtet.
Jeg kan konstatere, er der er en situation i Farum
Dertil har byrådet så også ønsket selv at iværksætte nogle undersøgelser - meget fornuftigt - og det store spørgsmål er: Kan man have en borgmester siddende på posten i den periode?
Det er alene det, vi diskuterer, og det er også alene det, jeg diskuterer.
Hvilke synspunkter jeg så i øvrigt har om de dispositioner, der har ledt frem til det - hvis vi havde et bedre lovgrundlag, kunne det være, at situationerne slet ikke var opstået - vil jeg meget gerne diskutere, og det er ikke udtryk for hverken foragt eller noget med at gå rundt om den varme grød eller noget som helst og ikke ville diskutere det her.
Det er bare ikke det, der er til diskussion lige nu og her.
Nu diskuterer vi det her undersøgelsesforløb.
Det er det, vi diskuterer. Uanset at jeg selvfølgelig er enig med statsministeren i det hensigtsmæssige i, at den konkrete borgmester havde valgt at blive ved sin første indskydelse, så diskuterer vi her regelgrundlaget, og der siger jeg bare ganske stilfærdigt, at det ville være ærgerligt, hvis det, der stod tilbage, var, at medmindre man nu vedtager den lov, der jo ikke umiddelbart er flertal for, så kan man ikke nære nogen form for tillid til den måde, man nu undersøger tingene på.
Det var jo den konklusion, jeg følte, hr. Ole Stavad var ved at nærme sig ved at sige, at alle havde erkendt, at vi har et problem.
Det kan være, jeg har misforstået det, men det er sådan set min konklusion på det.
Hr. Ole Stavad sagde så også, at jeg lægger et stort ansvar ud til kommunalbestyrelsens medlemmer.
Ja, det gør jeg, på hvert enkelt, og det er dermed også dem alle sammen.
Når der så bliver spurgt til, hvem der skal hjælpe dem med at løfte det ansvar, så er svaret jo: Det skal de selv ved at læse lovgivningen.
Vi har i øvrigt ved tidligere lejligheder i Indenrigs- og Sundhedsministeriet, dengang det kun var et indenrigsministerium, tilbudt at svare på spørgsmål, også i forhold til en samlet kommunalbestyrelse - det var så et bydelsråd - og den form for service yder vi da naturligvis også gerne i andre sammenhænge.
For det helt centrale er, at vi har den lov, vi har.
Der er ikke et flertal for at vedtage en anden.
Der er ikke en borgmester, som øjensynlig af egen drift har valgt at træde tilbage midlertidigt eller permanent.
Det er situationen.
Og når det nu er situationen, så handler det om at få folk til at gribe de muligheder, der nu engang er til rådighed for at sikre, at man i den givne situation kan få afdækket tingene, få vendt hver en sten på en sådan måde, at alle efterfølgende kan fæste lid til det.
Det må jo være det hensyn, den ambition, vi alle sammen har. Der peger jeg stilfærdigt på, at jeg mener, der er muligheder i den kommunale styrelseslov, i tilsynet.
Hvis alle rejser sig op på tæerne, bruger mulighederne til det yderste, så tror jeg godt, at det problem, man ønsker at løse med den her lovgivning, også kan løses inden for grænserne af den kendte lovgivning.